Eksistentsi psüühiline, mentaalne, subjektiivne komponent on materiaalse kui primaarse suhtes sekundaarne: tema olemasolu maailmas pole obligatoorne, ta ilmub vaid väga komplitseeritud materiaalsete  süsteemide kujunedes, saadab nende keerulist funktsioneerimist ja kaob koos nende süsteemide lagunemisega. Iga indiviidiga seotud mentaalne maailm on teiste indiviidide mentaalsetest maailmadest täielikult eraldatud. Igaüks neist mentaalsetest maailmadest on kindla seose alusel määratud materiaalse maailma poolt ega osuta seejuures oma tekitajale vähimatki mõju, s. t. on epifenomenaalne.